Missatge: Jo en principi sóc contrari però més per la manera en què s'està tractant el tema que pel que poden arribar a significar aquests productes. No hi ha un control que em garanteixi realment que és el que m'estic menjant. Un cop es barrejen les llavors ja no hi ha qui ho solucioni i sent un tema que afecta la salut i no tenint clares les conseqüències a llarg termini...doncs, sincerament, ho trobo massa perillós com per a confiar-hi. Per a mi és un tema de manca de control, inadmissible per tant, car parlem del menjar. Si més no hauria de quedar molt clar el que menges, i fer-ho constar a les etiquetes. I tot i així, què fem amb els aliments (llavors) que ja s'han barrejat ?

Resposta: Mai tindràs un control 100% segur sobre el que realment menges, fins i tot abans de l'aparició dels transgènics tampoc el podies tenir, ja que la modificació genètica és una fenòmen espontani i constant en la natura (una causa que provoca l'aparició de noves espècies). Tu no pots controlar les contínues mutacions que pel sol fet de viure tenen lloc al teu cos cada dia, malgrat que la probabilitat que una mutació progressi és molt baixa. Al final sempre acaba sent qüestió de sort o mala sort que una d'aquestes mutacions doni lloc o no a una malformació o a un avantatge evolutiu. Les llavors que tu dius no es barregen perquè precisament els transgènics estan modificats per, o bé no fer llavors, o bé, si en fan, que no siguin viables (que no arribin a germinar), raó per la qual els pagesos estan obligats a comprar-ne cada any a l'empresa si volen continuar plantant transgènics. Un altre fet a tenir en compte és que tot i que hi hagués una barreja genètica entre una població de vegetals "salvatge" o no modificada i una de transgènica, la selecció natural sempre afavoreix les plantes més ben adaptades al lloc on es troben, de manera que el vegetal modificat té un desavantatge clar respecte al vegetal no modificat, ja que el vegetal transgènic ha estat modificat per produir substàncies no necessàries pel seu metabolisme com per exemple substàncies de resistència als herbicides que l'obliguen a consumir recursos que podria destinar al seu creixement. A la llarga, doncs, si hi hagués una població de transgènics en estat natural acabaria desapareixent per si sola.